На основу члана 29. Уредбе о условима и начину привлачења директних инвестиција („Службени гласник РС”, број 37/18 - у даљем тексту: Уредба), Mинистарство привреде Републике Србије оглашава

**ЈАВНИ ПОЗИВ**

**ЗА ДОДЕЛУ СРЕДСТАВА ПОДСТИЦАЈА ЗА ПРИВЛАЧЕЊЕ**

**ДИРЕКТНИХ ИНВЕСТИЦИЈА**

Позив је намењен привредним друштвима која реализују инвестиционе пројекте у производном сектору и сектору услуга међународне трговине.

Средства подстицаја за привлачење директних инвестиција (у даљем тексту: средства) се не могу доделити за инвестиционе пројекте у сектору саобраћаја, развоја софтвера осим ако нису у функцији унапређења производа, производног процеса или пружања услуга међународне трговине, угоститељства, игара на срећу, трговине, производње синтетичких влакана, угља и челика, рударства, дувана и дуванских прерађевина, оружја и муниције, бродоградње поморских трговачких пловила на сопствени погон преко 100 бруто регистрованих тона, аеродрома, логистичких центара, комуналном сектору и сектору енергетике, широкопојасне мреже, рибарства и аквакултуре.

Од права на доделу средстава изузимају се и следећа привредна друштва:

1. која су у тешкоћама, у смислу прописа којима се уређују правила за доделу државне помоћи;
2. која имају доспеле, а неизмирене обавезе по основу пореза у Републици Србији;
3. код којих је број запослених смањен за 10% и више током 12 месеци пре подношења пријаве за доделу средстава у односу на просечан број запослених у наведеном периоду;
4. у којима Република Србија, аутономна покрајина или јединица локалне самоуправе има учешће у власништву;
5. која су у обавези повраћаја недозвољене државне помоћи;
6. којима је био раскинут уговор о додели средстава подстицаја, осим у случају споразумног раскида уговора.

Укупан износ средстава која могу бити додељена одређује се у складу са Уредбом у зависности од испуњења следећих критеријума:

1. искуство у обављању делатности;
2. оцена поврата инвестиције;
3. технолошки ниво делатности – прилагођена ЕУРОСТАТ методологија;
4. проценат високообразованог кадра;
5. општи рацио ликвидности;
6. пословни резултат;
7. показатељ задужености.

Средства се могу доделити за:

1. инвестиционе пројекте у производном сектору:

* код којих оправдани трошкови улагања у материјална и нематеријална средства износе најмање **100.000,00 евра** и којим се обезбеђује запошљавање најмање **10** нових запослених на неодређено време повезаних са инвестиционим пројектом у јединицама локалне самоуправе које су према степену развијености разврстане у **девастирана подручја**;
* код којих оправдани трошкови улагања у материјална и нематеријална средства износе најмање **200.000,00 евра** и којим се обезбеђује запошљавање најмање **20** нових запослених на неодређено време повезаних са инвестиционим пројектом у јединицама локалне самоуправе које су према степену развијености разврстане у **четврту групу**;
* код којих оправдани трошкови улагања у материјална и нематеријална средства износе најмање **300.000,00 евра** и којим се обезбеђује запошљавање најмање **30** нових запослених на неодређено време повезаних са инвестиционим пројектом у јединицама локалне самоуправе које су према степену развијености разврстане у **трећу групу**;
* код којих оправдани трошкови улагања у материјална и нематеријална средства износе најмање **400.000,00 евра** и којим се обезбеђује запошљавање најмање **40** нових запослених на неодређено време повезаних са инвестиционим пројектом у јединицама локалне самоуправе које су према степену развијености разврстане у **другу групу**;
* код којих оправдани трошкови улагања у материјална и нематеријална средства износе најмање **500.000,00 евра** и којим се обезбеђује запошљавање најмање **50** нових запослених на неодређено време повезаних са инвестиционим пројектом у јединицама локалне самоуправе које су према степену развијености разврстане у **прву групу**.

2. инвестиционе пројекте у сектору услуга које могу бити предмет међународне трговине чија је минимална вредност **150.000,00 евра** и којим се обезбеђује запошљавање најмање **15** нових запослених на неодређено време повезаних са инвестиционим пројектом.

Јавни позив је отворен до утрошка средстава.

Текст Уредбе, листа јединица локалне самоуправе и образац пријаве могу се преузети на интернет страници Министарства привреде Републике Србије ([www.privreda.gov.rs](http://www.privreda.gov.rs)) и Развојне агенције Србије ([www.ras.gov.rs](http://www.ras.gov.rs)).

Пријаву за доделу средстава подстицаја, као и пропратну документацију слати путем поште на адресу Развојне агенције Србије, Кнеза Милоша 12, 11000 Београд.

За детаљна упутства и додатне информације обратити се на *e-mail* адресу: [investicije@ras.gov.rs](mailto:investicije@ras.gov.rs) или путем телефона: 011/3398-607.